钦定古今图书集成/历象汇编/岁功典/第018卷 > 后汉
## 钦定古今图书集成/历象汇编/岁功典/第018卷 > 后汉

后汉以立春日，京师百官及郡国皆以青衣迎春于
东郊，始施土牛，耕人于门外，下宽大之诏。

按《后汉书礼仪志》：立春之日，夜漏未尽五刻，京师百
官皆衣青衣，郡国县道官下至斗食令史，皆服青帻，
立青幡，施土牛耕人于门外，以示兆民，至立夏。唯武
官不。立春之日，下宽大书曰：“制诏三公，方春东作，敬
始慎微，动作从之。罪非殊死，且勿案验，皆须麦秋。退
贪残，进柔良，下当用者如故事。”

〈注〉《献帝起居注》曰：“建安二十二年二月壬申，诏书绝。立春宽缓诏书不复行。”

按《祭祀志》：“立春之日，迎春于东郊，祭青帝勾芒。车旗
服饰皆青，歌《青阳》，八佾舞《云翘》之舞。及因赐文官太
傅、司徒以下缣各有差。”

〈注〉《月令章句》曰：“东郊去邑八里，因木数也。”　《皇览》曰：“距冬至日四十六日，则天子迎春于东堂，距邦八里，堂高八尺，堂阶三等，青税八乘，旗旄尚青，田车载矛，号曰助天生。唱之以角，舞之以羽翟，此迎春之乐也。”

又按《志》：悬邑立春之日，皆青幡帻，迎春于东郭外。令
一童男冒青巾，衣青衣，先在东郭外野中。迎春至者，
自野中出，则迎者拜之而还，弗祭，三时不迎。